R. Madej, poslanec: (2009-02-12):
Ja som presvedčený, že dosiaľ návrhy zákonov, ktoré boli z dielne vlády Slovenskej republiky do parlamentu predložené, tieto atribúty absolútne spĺňajú a veľmi rád by som jednou témou prispel do tejto diskusie. Na úvod som hovoril, že v čase hospodárskej krízy je potrebné zabezpečiť niekoľko vecí, medzi nimi jedna z tých najdôležitejších je podpora udržania zamestnanosti. Je obrovský tlak v mnohých spoločnostiach, u mnohých veľkých, stredných a malých zamestnávateľov na znižovanie počtu zamestnancov aj vzhľadom na to, že sa znižuje množstvo objednávok pre nich, tým pádom nemajú možnosť dať ľuďom prácu. Ja osobne som presvedčený a verím, že ide o prechodné obdobie a že príde veľmi skoro čas, keď znova ekonomika začne rásť, keď znova bude rásť množstvo objednávok u zamestnávateľov, ale sme povinní a musíme o tom diskutovať, aby sme toto v súčasnosti, povedzme si, nie najľahšie obdobie preklenuli. Aj z uvedeného dôvodu si dovolím dať na diskusiu a predložiť návrh, na základe ktorého by sme mohli uľahčiť a pomôcť udržať zamestnanosť. To reaguje aj na pozmeňujúce návrhy SDKÚ, ktoré boli predložené počas rozpravy, kde flexibilné zohľadnenie pri príspevkoch z hľadiska pracovného času, si myslím, že aj bolo povedané v rozprave, rieši z hľadiska príspevkov zo strany štátu enormný nárast z hľadiska výdavkov zo štátneho rozpočtu a prinášam návrh, ktorý, som presvedčený, že je technicky lepší a odladenejší a z hľadiska principiálneho úplne iný. Čo by som chcel zopakovať kolegom z opozície, aby už prestali používať tie ich naozaj stále, stále sa opakujúce nezmysly o tom, že niekto niekoho kopíruje. Prednášam návrh, ktorý by znamenal otvorenie nového zákona v rámci tohto zákona a to Zákonníka práce. Hovorím to úplne otvorene, dámy a páni, z toho hľadiska, že v časoch, mimoriadnych časoch je dôležité diskutovať aj o mimoriadnych opatreniach, ktoré môžu pohnúť veci dopredu a zlepšiť prostredie, v ktorom sa nachádzame. Ide len o jeden, jediný návrh, dámy a páni, či už ho nazveme akokoľvek, či už ho nazveme ako flexikonto, nerovnomerné rozvrhnutie pracovného času na vymedzené  obdobie, či ho nazveme istý pracovný fond, fond pracovného času, ktorý zamestnanec odpracuje, je to jedno. Ale prakticky znamená to, že ak z vážnych prevádzkových dôvodov zamestnávateľ nebude môcť dávať prácu zamestnancovi a ak z tohto dôvodu bude prekážka na strane zamestnávateľa, ale zamestnávateľ bude na jednej strane pri neexistencii tohto návrhu nútený znižovať stavy zamestnancov, to my nechceme. My navrhujeme, aby sa znížil reálny výkon práce u zamestnanca, aby sa znížil počet odpracovaných hodín a vznikol určitý fond pracovného času, ktorý by odpracoval zamestnanec až v budúcnosti. Prakticky by sa stalo, že v prvej polovici obdobia by zamestnanec pracoval na menší úväzok, ale dostával by 100 %  základného, teda tarifného platu, ale na druhej strane, v druhej polovici tohto vymedzeného obdobia by zamestnanec odpracoval to, za čo dostával mzdu v predchádzajúcom období. Ide o opatrenie, ktoré v čase, keď je znížené množstvo zákaziek, znížený dopyt po práci, umožní zamestnávateľom ďalej zamestnávať počet zamestnancov, neprepúšťať, platiť im 100 % tarifnej základnej mzdy s tým, že zamestnanci následne v druhej polovici obdobia túto mzdu, základnú mzdu, ktorú dostávali v predchádzajúcom období za čas, ktorý v skutočnosti neodpracovali, tento čas odpracujú s tým, že v tejto druhej časti obdobia im budú patriť všetky príplatky v súlade so Zákonníkom práce. Chcem ešte upozorniť na to, že všetky nároky zamestnancov z hľadiska prestávok v práci, z hľadiska povinnosti mať prestávky  medzi tým, čo odpracovali, medzi jednotlivými zmenami zostávajú zachované. Týmto návrhom sa rozširuje predmetná novelizácia, ale je to aj odpoveď pre tých, ktorí do istej miery tvrdia, že je potrebné robiť niečo aj z hľadiska Zákonníka práce. Toto je veľmi účinné opatrenie na zachovanie zamestnanosti, pretože tak, ako som už povedal, toto opatrenie je veľmi účinné z hľadiska... (Vystupujúci prerušený podpredsedom NR SR.)